Welkom hier, julleMadosh Tambwe het met sy vaart beïndruk. Foto: Twitter Sestien wedstryde en vier oorwinnings. Dít is die hartseer verhaal van Suid-Afrika se vier rugbyspanne in die openingsrondes van die Verenigde Rugbykampioenskap. Dinge was ongetwyfeld nie maklik nie – 4G-velde, verdagte skeidsregterbeslissings, vinniger speeltempo’s en ’n bietjie vreemde weerstoestande het sake bemoeilik. Daarbenewens sukkel die Suid-Afrikaners veral by die afbreekpunte in Europa, maar volgens Dylan Richardson (die Sharks-speler wat binnekort dalk sy Skotland-buiging kan maak) sal die plaaslike spanne haas onstuitbaar wees wanneer hulle al die reël-interpretasies onder die knie het. Volgens die Bulls se Jake White het sy span waardevolle lesse geleer en hulle sal voortaan onder meer ’n beter vertoning in die eerste helfte moet lewer – hulle kan nie elke keer ’n rustydagterstand van 16–3 in die laaste 40 minute van die spel probeer uitwis nie. “Ons is in ’n nuwe kompetisie en daar word baie gepraat oor die skeidsregtervertonings en oor ons vermoë om aan te pas. Daar moet egter nog baie wedstryde gespeel word en die spanne moet nou na Suid-Afrika kom; ek is seker dinge kan verander,” het White gesê. Maar bygesê, die Cheetahs het ook gereeld hul Europese teenstanders in Bloemfontein laat les opsê … 27 November: Stormers teen Zebre Parma, Sharks teen Scarlets, Bulls teen Munster. 28 November: Lions teen Cardiff. 3 Desember: Bulls teen Scarlets. 4 Desember: Sharks teen Zebre Parma, Lions teen Munster, Stormers teen Cardiff.